**Iepuraşul ierbivor**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iepuraşul ierbivor,

Cumpără televizor.

Îl aduse iute-acasă

Şi îl aşeză pe masă.

Deschizându-l, ce să vază?

Pe ecran – un lan cu varză

Şi un morcov mare-mare.

Iepurilă iute sare.

Ce-ar mai vrea să roadă acum,

Varză, morcovi, însă cum?

Se repede spre ecran,

Când colo – un lup avan,

Cu o puşculiţă-n spate

Apăru pe neaşteptate:

– Eu sunt paznic şi ţintesc

În toţi cei ce îndrăznesc,

Ca să-mi vină la furat!

Iepurică-i speriat.

Nu mai vrea televizor –

Lupul nu e ierbivor.